b'\n_START_ARTICLE_\nCea de-a doua pat\xc4\x83\n_START_SECTION_\nMisterul ini\xc8\x9bial\n_START_PARAGRAPH_\n\xc3\x8entr-o diminea\xc8\x9b\xc4\x83, Sherlock Holmes este vizitat \xc3\xaen apartamentul s\xc4\x83u din Baker Street de lordul Bellinger \xc8\x99i de Trelawney Hope, primul fiind Prim-ministru al Marii Britanii, iar cel de-al doilea secretar de stat (ministru) pentru afaceri europene. Cei doi oameni politici fac apel la talentul lui Holmes pentru a rezolva o afacere de stat de mare importan\xc8\x9b\xc4\x83. Cu \xc8\x99ase zile mai \xc3\xaenainte, Trelawney Hope primise o scrisoare de la un potentat str\xc4\x83in, al c\xc4\x83rui con\xc8\x9binut trebuia s\xc4\x83 r\xc4\x83m\xc3\xa2n\xc4\x83 strict secret, iar publicarea sa ar putea duce la tensiuni politice interna\xc8\x9bionale majore, chiar \xc8\x99i la un r\xc4\x83zboi. Aceast\xc4\x83 scrisoare \xc3\xaei fusese furat\xc4\x83 \xc3\xaen seara trecut\xc4\x83 dintr-o cutie cu acte \xc3\xaenchis\xc4\x83 ermetic, care se afla \xc3\xaen camera sa. Holmes trebuie s\xc4\x83 recupereze scrisoarea \xc3\xaenainte ca aceasta s\xc4\x83 fie publicat\xc4\x83 de un stat str\xc4\x83in care dorea s\xc4\x83 apar\xc4\x83 tensiuni politice interna\xc8\x9bionale.\n_START_SECTION_\nRezolvare\n_START_PARAGRAPH_\nDup\xc4\x83 m\xc4\x83rturia lui Trelawney Hope, scrisoarea nu a putut fi furat\xc4\x83 dec\xc3\xa2t \xc3\xaentre orele 19,30 (or\xc4\x83 la care Hope \xc8\x99i-a p\xc4\x83r\xc4\x83sit camera pentru a merge s\xc4\x83 ia cina) \xc8\x99i 23,30 (or\xc4\x83 la care so\xc8\x9bia sa, Hilda, a revenit de la teatru \xc8\x99i so\xc8\x9bii s-au retras \xc3\xaen camer\xc4\x83). Hope afirm\xc4\x83 c\xc4\x83 servitorii s\xc4\x83i sunt demni de \xc3\xaencredere \xc8\x99i nu \xc8\x99tiau de existen\xc8\x9ba acestei scrisori, la fel ca \xc8\x99i so\xc8\x9bia sa, Hilda. Existen\xc8\x9ba scrisorii nu era cunoscut\xc4\x83 dec\xc3\xa2t membrilor consiliului de mini\xc8\x99tri._NEWLINE_Holmes se g\xc3\xa2nde\xc8\x99te c\xc4\x83 acest tip de infrac\xc8\x9biune \xc3\xaendr\xc4\x83znea\xc8\x9b\xc4\x83 nu putea fi s\xc4\x83v\xc3\xa2r\xc8\x99it\xc4\x83 dec\xc3\xa2t de unul dintre trei agen\xc8\x9bi interna\xc8\x9bionali afla\xc8\x9bi pe teritoriul Angliei \xc8\x99i anume Oberstein, La Rothiere \xc8\x99i Eduardo Lucas. \xc3\x8en ziarul de diminea\xc8\x9b\xc4\x83, Watson cite\xc8\x99te \xc3\xaens\xc4\x83 c\xc4\x83 Eduardo Lucas a fost asasinat \xc3\xaen noaptea trecut\xc4\x83 la domiciliul s\xc4\x83u de pe strada Godolphin din Westminster, l\xc3\xa2ng\xc4\x83 Whitehall. Pare evident pentru Holmes c\xc4\x83 exist\xc4\x83 o leg\xc4\x83tur\xc4\x83 \xc3\xaentre moartea lui Lucas \xc8\x99i dispari\xc8\x9bia pre\xc8\x9biosului document. \xc3\x8enainte de a se duce la domiciliul lui Lucas, Holmes prime\xc8\x99te vizita lady-ei Hilda Hope, so\xc8\x9bia lui Trelawney Hope. Aceasta este nelini\xc8\x99tit\xc4\x83 de panica so\xc8\x9bului ei \xc8\x99i \xc3\xaei cere lui Holmes s\xc4\x83-i dezv\xc4\x83luie con\xc8\x9binutul scrisorii disp\xc4\x83rute, ceea ce detectivul refuz\xc4\x83. Lady Hope nu insist\xc4\x83._NEWLINE_Timp de trei zile, Holmes cerceteaz\xc4\x83 intens aceast\xc4\x83 afacere, dar nu descoper\xc4\x83 nimic. La \xc3\xaenceput, poli\xc8\x9bia l-a arestat pe Mitton, valetul lui Lucas, dar acesta este eliberat \xc3\xaen cur\xc3\xa2nd deoarec avea un alibi solid. \xc3\x8en a patra zi, poli\xc8\x9bia francez\xc4\x83 afl\xc4\x83 c\xc4\x83 Eduardo Lucas folosea o identitate dubl\xc4\x83, fiind cunoscut \xc3\xaen Fran\xc8\x9ba ca Henri Fournaye. Sub aceast\xc4\x83 identitate, se c\xc4\x83s\xc4\x83torise cu o femeie creol\xc4\x83 impulsiv\xc4\x83. Aceasta fusese v\xc4\x83zut\xc4\x83 la Londra \xc3\xaen seara crimei, en train de guetter devant la fen\xc3\xaatre de l\'appartement de son mari. \xc3\x8en aceea\xc8\x99i zi, inspectorul Lestrade \xc3\xael cheam\xc4\x83 pe Holmes la locul crimei \xc8\x99i-i aduce la cuno\xc8\x99tin\xc8\x9b\xc4\x83 un lucru straniu descoperit \xc3\xaen apartamentul lui Lucas. Corpul spionului fusese g\xc4\x83sit pe covor plin de s\xc3\xa2nge, sub corpul s\xc4\x83u form\xc3\xa2ndu-se o pat\xc4\x83 groas\xc4\x83 de s\xc3\xa2nge. De\xc8\x99i pata de s\xc3\xa2nge era at\xc3\xa2t pe fa\xc8\x9b\xc4\x83, c\xc3\xa2t \xc8\x99i pe dedesubtul covorului, pe parchet nu era nicio urm\xc4\x83 de s\xc3\xa2nge. Ridic\xc3\xa2nd covorul, anchetatorii au remarcat c\xc4\x83 pata de pe parchet, care trebuia s\xc4\x83 se afle chiar sub pata de pe covor, se g\xc4\x83sea \xc3\xaentr-un alt loc de pe parchet. Holmes \xc3\xaen\xc8\x9belege imediat c\xc4\x83 covorul fusese deplasat recent fa\xc8\x9b\xc4\x83 de pozi\xc8\x9bia sa din seara crimei. Trimi\xc8\x9b\xc3\xa2ndu-l pe Lestrade s\xc4\x83-l interogheze pe poli\xc8\x9bistul de paz\xc4\x83, Holmes ridic\xc4\x83 covorul \xc8\x99i inspecteaz\xc4\x83 pl\xc4\x83cile de parchet de sub acesta, descoperind o ascunz\xc4\x83toare secret\xc4\x83 goal\xc4\x83, unde se aflase probabil scrisoarea furat\xc4\x83 lui Trelawney Hope. Agentul de poli\xc8\x9bie recunoa\xc8\x99te \xc3\xaen fa\xc8\x9ba lui Lestrade c\xc4\x83 \xc3\xaen seara anterioar\xc4\x83 venise o femeie t\xc3\xa2n\xc4\x83r\xc4\x83 \xc8\x99i respectabil\xc4\x83 care gre\xc8\x99ise adresa. Aceasta fusese curioas\xc4\x83 s\xc4\x83 vad\xc4\x83 locul crimei, iar agentul se oferise galant s\xc4\x83-i arate. Odat\xc4\x83 ajuns\xc4\x83 \xc3\xaen camer\xc4\x83 \xc8\x99i v\xc4\x83z\xc3\xa2nd pata de s\xc3\xa2nge, aceasta a le\xc8\x99inat, iar poli\xc8\x9bistul s-a dus s\xc4\x83-i aduc\xc4\x83 un pahar de coniac. La \xc3\xaentoarcerea sa, femeia disp\xc4\x83ruse. Holmes \xc3\xaei arat\xc4\x83 agentului o fotografie a lady-ei Hilda Hope, iar agentul o recunoa\xc8\x99te ca fiind femeia din seara anterioar\xc4\x83._NEWLINE_Holmes se duce apoi la Hilda Hope, iar aceasta sf\xc3\xa2r\xc8\x99e\xc8\x99te prin a recunoa\xc8\x99te c\xc4\x83 de\xc8\x9bine scrisoarea cei-i fusese furat\xc4\x83 so\xc8\x9bului ei, pe care o recuperase de sub covorul lui Eduardo Lucas. Hilda Hope \xc3\xaei explic\xc4\x83 atunci lui Holmes \xc3\xaentreaga afacere. Eduardo Lucas intrase \xc3\xaen posesia unei scrisori de amor scris\xc4\x83 de Hilda Hope unui alt b\xc4\x83rbat, \xc3\xaenainte de a se c\xc4\x83s\xc4\x83tori cu Trelawney Hope. Lucas a \xc8\x99antajat-o pe Hilda Hope: aceasta trebuia s\xc4\x83-i predea faimoasa scrisoare \xc3\xaenchis\xc4\x83 \xc3\xaen cutia cu acte a so\xc8\x9bului ei \xc3\xaen schimbul scrisorii compromi\xc8\x9b\xc4\x83toare pentru Lady Hilda. So\xc8\x9bia ministrului pentru afaceri europene a ac\xc8\x9bionat dup\xc4\x83 cum i-a sugerat \xc8\x99antajistul, f\xc4\x83c\xc3\xa2nd o copie dup\xc4\x83 cheie \xc8\x99i lu\xc3\xa2ndu-i apoi scrisoarea (al c\xc4\x83rui con\xc8\x9binut nu-l cuno\xc8\x99tea) din cutie, dup\xc4\x83 care a pretextat c\xc4\x83 se duce la teatru pentru a se \xc3\xaent\xc3\xa2lni cu Eduardo Lucas, la locuin\xc8\x9ba acestuia._NEWLINE_Dup\xc4\x83 schimbul de scrisori, so\xc8\x9bia creol\xc4\x83 a lui Lucas a intrat intempestiv \xc3\xaen apartamentul spionului, iar acesta a fost silit de \xc3\xaemprejur\xc4\x83ri s\xc4\x83 o pun\xc4\x83 \xc3\xaentr-o ascunz\xc4\x83toare de sub covor. Doamna Fournaye aflase c\xc4\x83 so\xc8\x9bul ei ducea o via\xc8\x9b\xc4\x83 dubl\xc4\x83 la Londra \xc8\x99i \xc3\xael urm\xc4\x83rise toat\xc4\x83 ziua, v\xc4\x83z\xc3\xa2nd-o pe Hilda Hope intr\xc3\xa2nd \xc3\xaen casa so\xc8\x9bului ei. Crez\xc3\xa2nd c\xc4\x83 aceasta din urm\xc4\x83 era metresa so\xc8\x9bului ei, doamna Fournaye s-a repezit asupra lui Eduardo Lucas pentru a-l ucide, iar Hilda Hope a fugit. C\xc3\xa2teva zile mai t\xc3\xa2rziu, ea a revenit pentru a recupera scrisoarea care fusese ascuns\xc4\x83 de Lucas sub covor. Holmes se hot\xc4\x83r\xc4\x83\xc8\x99te s-o ajute pe Lady Hope, pun\xc3\xa2nd la loc scrisoarea \xc3\xaen cutia cu acte a lui Trelawney Hope. Imediat dup\xc4\x83 ce ministrul sose\xc8\x99te, detectivul \xc3\xaei spune c\xc4\x83 toate faptele conduc la ipoteza c\xc4\x83 scrisoarea nu p\xc4\x83r\xc4\x83sise niciodat\xc4\x83 cutia cu acte. Nu prea convins, secretarul pentru afaceri europene verific\xc4\x83 cutia cu acte \xc8\x99i descoper\xc4\x83 cu mirare c\xc4\x83 scrisoarea este acolo. Primul ministru este mai greu de convins \xc8\x99i-i cere l\xc4\x83muriri lui Holmes, dar detectivul r\xc4\x83spunde c\xc4\x83 are \xc8\x99i el "secrete diplomatice".\n_START_SECTION_\nComentarii\n_START_PARAGRAPH_\nAcest caz a fost men\xc8\x9bionat anterior \xc3\xaen povestirea "Tratatul naval", scris\xc4\x83 cu 11 ani mai \xc3\xaenainte, \xc3\xaen 1893. \xc3\x8en acea povestire, Watson afirm\xc4\x83 c\xc4\x83 acest caz are "o a\xc8\x99a importan\xc8\x9b\xc4\x83 \xc8\x99i implic\xc4\x83 multe familii de prim rang din regat c\xc4\x83 mul\xc8\x9bi ani de acum \xc3\xaencolo va fi imposibil s\xc4\x83 o public". Pe de alt\xc4\x83 parte, Watson se refer\xc4\x83 acolo la "Monsieur Dubuque de la poli\xc8\x9bia din Paris \xc8\x99i Fritz von Waldbaum, bine-cunoscutul specialist din Danzig, \xc8\x99i-au irosit ambii energiile cu ceea ce s-au dovedit a fi probleme ne\xc3\xaensemnate", care nu apar \xc3\xaen versiunea publicat\xc4\x83 a povestirii. \xc3\x8en My Dear Holmes, o biografie a lui Holmes scris\xc4\x83 de Gavin Brend, Brend afirm\xc4\x83 c\xc4\x83 men\xc8\x9bionarea lor sugereaz\xc4\x83 c\xc4\x83 ar putea fi o a doua aventur\xc4\x83 cu o "a doua pat\xc4\x83"._NEWLINE_O referin\xc8\x9b\xc4\x83 \xc3\xaen aceea\xc8\x99i povestire clarific\xc4\x83 faptul c\xc4\x83 ac\xc8\x9biunea din "Cea de-a doua pat\xc4\x83" se petrece \xc3\xaen iulie 1888._NEWLINE_Guvernul britanic nu a avut niciodat\xc4\x83 o pozi\xc8\x9bie de "Secretar pentru Afaceri Europene", iar postul ocupat de Trelawney Hope este \xc3\xaen mod clar cel de ministru de externe. Evident, Conan Doyle a folosit un termen fictiv deoarece ministrul de externe al acelui timp (Henry Petty-Fitzmaurice, Al 5-lea Marchiz de Lansdowne) ar fi putut avea obiec\xc8\x9bii fa\xc8\x9b\xc4\x83 de reprezentarea mai pu\xc8\x9bin m\xc4\x83gulitoare a omologului s\xc4\x83u fictiv \xc8\x99i mai ales a so\xc8\x9biei omologului fictiv \xc8\x99i a vie\xc8\x9bii lor conjugale._NEWLINE_Watson men\xc8\x9bioneaz\xc4\x83 c\xc4\x83, dup\xc4\x83 retragerea definitiv\xc4\x83 a lui Holmes, detectivul ceruse s\xc4\x83 nu-i mai fie publicate anchetele desf\xc4\x83\xc8\x99urate, \xc8\x99i i-a permis lui Watson s\xc4\x83 publice aceast\xc4\x83 povestire deoarece doctorul "promisese" cititorilor, \xc3\xaen "Tratatul naval", c\xc4\x83 o va publica._NEWLINE_Un spion numit Oberstein apare \xc3\xaen aceast\xc4\x83 povestire \xc8\x99i \xc3\xaen "Planurile Bruce-Partington" (clasificat iar\xc4\x83\xc8\x99i ca unul dintre cei mai importan\xc8\x9bi trei agen\xc8\x9bi str\xc4\x83ini din Londra), a c\xc4\x83rei ac\xc8\x9biune se desf\xc4\x83\xc8\x99oar\xc4\x83 cu \xc8\x99apte ani mai t\xc3\xa2rziu._NEWLINE_Expresia Lady Hilda este folosit\xc4\x83 \xc3\xaen romanul Crim\xc4\x83 pe terenul de golf (1923) a Agathei Christie, c\xc3\xa2nd un personaj ac\xc8\x9bioneaz\xc4\x83 \xc3\xaen mod asem\xc4\x83n\xc4\x83tor cu scopul de a fura un cu\xc8\x9bit.\n_START_SECTION_\nSitua\xc8\x9bia interna\xc8\x9bional\xc4\x83\n_START_PARAGRAPH_\nSitua\xc8\x9bia interna\xc8\x9bional\xc4\x83 care formeaz\xc4\x83 fundalul indispensabil al acestei povestiri pare a fi mai degrab\xc4\x83 cel din 1904 c\xc3\xa2nd a fost scris\xc4\x83, dec\xc3\xa2t cel din 1888 c\xc3\xa2nd se presupune c\xc4\x83 se petrece ac\xc8\x9biunea - de exemplu, un timp de escalad\xc4\x83ri rapide a tensiunilor dintre blocurile militare concurente: "\xc3\x8entreaga Europa este un c\xc3\xa2mp de lupt\xc4\x83. Exist\xc4\x83 dou\xc4\x83 alian\xc8\x9be cu puteri egale pe plan militar. Marea Britanie de\xc8\x9bine suprema\xc8\x9bia. \xc3\x8en cazul \xc3\xaen care Marea Britanie este \xc3\xaempins\xc4\x83 \xc3\xaen r\xc4\x83zboi cu o alian\xc8\x9b\xc4\x83 militar\xc4\x83, ea va asigura suprema\xc8\x9bia celeilalte alian\xc8\x9be, indiferent dac\xc4\x83 ar intra \xc3\xaen r\xc4\x83zboi sau nu."_NEWLINE_De fapt, la scurt timp dup\xc4\x83 ce a fost scris\xc4\x83 aceast\xc4\x83 povestire, Marea Britanie s-a al\xc4\x83turat Antantei \xc8\x99i, astfel, s-a aliat cu Fran\xc8\x9ba \xc8\x99i Rusia \xc3\xaempotriva Triplei Alian\xc8\x9be (formate din Germania, Austro-Ungaria \xc8\x99i Italia). Cu toate acestea, r\xc4\x83zboiul real a ar\xc4\x83tat c\xc4\x83 cele dou\xc4\x83 alian\xc8\x9be erau egale din punct de vedere militar, iar Marea Britanie se angajase deja \xc3\xaen r\xc4\x83zboi, iar statul care a decis rezultatul \xc3\xaen cele din urm\xc4\x83 a fost Statele Unite ale Americii._NEWLINE_Nenumitul "potentat str\xc4\x83in" - care a fost "deranjat de unele evolu\xc8\x9bii recente din colonii" ale Marii Britanii \xc8\x99i care, f\xc4\x83r\xc4\x83 consultarea mini\xc8\x99trilor s\xc4\x83i, a scris o not\xc4\x83 personal\xc4\x83 nediplomatic\xc4\x83 \xc8\x99i provocatoare c\xc4\x83tre guvernul britanic - este foarte probabil \xc3\xaemp\xc4\x83ratul Wilhelm al II-lea al Germaniei. Comportamentul fic\xc8\x9bional care \xc3\xaei este atribuit \xc3\xaen aceast\xc4\x83 povestire a anticipat \xc3\xaendeaproape comportamentul s\xc4\x83u efectiv de dup\xc4\x83 un an mai t\xc3\xa2rziu, c\xc3\xa2nd a fost \xc3\xaentr-adev\xc4\x83r "deranjat de unele evolu\xc8\x9bii recente din colonii" (\xc3\xaen acest caz, din colonia francez\xc4\x83 a Marocului) \xc8\x99i a f\xc4\x83cut declara\xc8\x9bii provocatoare care au precipitat Prima Criz\xc4\x83 Marocan\xc4\x83._NEWLINE_\xc3\x8en povestire, premierul britanic ia \xc3\xaen calcul posibilitatea ca Marea Britanie s\xc4\x83 fie implicat\xc4\x83 \xc3\xaentr-"un mare r\xc4\x83zboi" - un termen care se va transforma un deceniu mai t\xc3\xa2rziu \xc3\xaen "Marele R\xc4\x83zboi", un nume frecvent utilizate pentru ceea ce este cunoscut acum ca Primul R\xc4\x83zboi Mondial. Prim ministrul fic\xc8\x9bional estimeaz\xc4\x83 c\xc4\x83 un astfel de mare r\xc4\x83zboi "ar \xc3\xaensemna cheltuieli de mii de milioane de [lire] \xc8\x99i via\xc8\x9ba a sute de mii de oameni" - cifre de co\xc8\x99mar pentru cititorii din \xc3\xaenc\xc4\x83 pa\xc8\x99nica Mare Britanie din 1904, dar o subestimare mare a pre\xc8\x9burilor \xc3\xaen bani \xc8\x99i \xc3\xaen vie\xc8\x9bi omene\xc8\x99ti pe care r\xc4\x83zboiul real l-a reprezentat. Num\xc4\x83rul de mor\xc8\x9bi al Marii Britanii \xc3\xaen Primul R\xc4\x83zboi Mondial {cu excep\xc8\x9bia Australiei, Canadei, Terranovei \xc8\x99i Noii Zeelande} este de 885.138 (militari) + 109.000 (civili) = 994.138, plus 1.663.435 de militari r\xc4\x83ni\xc8\x9bi.\n_START_SECTION_\nInfluen\xc8\x9be ulterioare\n_START_PARAGRAPH_\n\xc3\x8en povestire, Lady Hilda, pretinz\xc3\xa2nd c\xc4\x83 este curioas\xc4\x83, l-a p\xc4\x83c\xc4\x83lit pe poli\xc8\x9bist pentru a-i ar\xc4\x83ta locul crimei. Ea mimeaz\xc4\x83 apoi un le\xc8\x99in, iar, \xc3\xaen timp ce poli\xc8\x9bistul s-a dus s\xc4\x83-i aduc\xc4\x83 un pic de coniac, ea fur\xc4\x83 scrisoarea. \xc3\x8en romanul Crim\xc4\x83 pe terenul de golf (1923) de Agatha Christie, Dulcie Duveen folose\xc8\x99te un truc identic cu c\xc4\x83pitanul Hastings, \xc3\xaen scopul de a fura un pumnal.\n_START_SECTION_\nAdapt\xc4\x83ri teatrale \xc8\x99i cinematografice\n_START_PARAGRAPH_\nAceast\xc4\x83 povestire a servit ca surs\xc4\x83 de inspira\xc8\x9bie pentru al optsprezecelea film cu Sherlock Holmes (filmat \xc3\xaen 1922) din seria de filme mute cu Eille Norwood._NEWLINE_Povestirea "Cea de-a doua pat\xc4\x83" a fost adaptat\xc4\x83 \xc3\xaen 1968 pentru un episod (episodul 13) al serialului TV Sherlock Holmes (realizat de BBC) cu actorii Peter Cushing \xc8\x99i Nigel Stock. _NEWLINE_O nou\xc4\x83 adaptare a fost realizat\xc4\x83 \xc3\xaen 1986 pentru serialul de televiziune "Sherlock Holmes" realizat de Granada Television cu Jeremy Brett \xc3\xaen rolul principal.  Acest episod este al patrulea al celui de-al treilea sezon. Aceast\xc4\x83 versiune este destul de fidel\xc4\x83 textului original, cu excep\xc8\x9bia faptului c\xc4\x83 Holmes pune la loc scrisoarea \xc3\xaen cutia cu acte a ministrului de externe \xc3\xaen timp ce Hope \xc3\xae\xc8\x99i verific\xc4\x83 documentele \xc3\xaempreun\xc4\x83 cu primul-ministru.'